Ongenooide gas ontwrig Britney Spears-troueBritney Spears en haar kêrel, Sam Asghari, op die première van ‘Once Upon A Time…In Hollywood” by Chinese-teater in Hollywood, California in 2019. (Foto: Kevin Winter/Getty Images/AFP) Britney Spears het Donderdag trou aan haar lewensmaat Sam Asghari beloof. Die geleentheid is egter ontsier toe Jason Alexander, Spears se eksman, ongenooid daar opgedaag het. Alexander het met sy foon in die hand, besig met ŉ regstreekse uitsending op Instagram, by Spears se spoghuis in Los Angeles waar die troue plaasgevind het, ingebars en daarop aangedring om haar te sien. ŉ Onderonsie het uitgebreek en die polisie is ontbied. Spears was in 2004 vir net 55 uur met Alexander getroud voordat die huwelik nietig verklaar is. ŉ Woordvoerder van die sheriff se kantoor in Ventura County het gesê dat hy op ŉ manier toegang tot die eiendom verkry het en hom teen ŉ paar sekuriteitswagte vasgeloop het. In die Instagram-uitsending het Alexander ŉ paar goed kwytgeraak, onder meer dat Spears sy “eerste en enigste vrou” is. Die troue het ondanks die onsmaaklike voorval voortgegaan, en Spears kon tydens ŉ intieme seremonie trou beloof aan die man na wie sy al sedert hul verlowing in September 2021 as “haar man” verwys. Asghari is Spears se derde man. Sy was drie jaar lank met Kevin Federline, die pa van haar twee tienerseuns, getroud. Dié paar se paadjies het egter reeds in 2007 geskei. Spears het die 28-jarige Asghari in 2016 op die stel van die musiekvideo van haar enkelsnit “Slumber Party” ontmoet. In November 2021 is Spears se 14 jaar lange voogdyskap beëindig. Die 40-jarige sangeres het in April vanjaar in ŉ Instagram-plasing bekend gemaak dat sy swanger is. Sy het egter in Mei aangekondig dat sy ŉ miskraam gehad het. “Dit is met diep hartseer wat ons moet aankondig dat ons ons wonderwerkbaba vroeg in die swangerskap verloor het,” het die 40-jarige sangeres in ŉ gesamentlike boodskap met haar lewensmaat, Sam Asghari, geskryf. Bronne: BBC